একাদশ জাতীয় সংসদ নির্বাচনের তফসিল ঘোষিত হয়েছে। বৃহস্পতিবার সন্ধ্যায় জাতির উদ্দেশে দেয়া এক বেতার ও টেলিভিশন ভাষণে এই তফসিল ঘোষণা করেন প্রধান নির্বাচন কমিশনার (সিইসি)। তফসিল ঘোষণার ফলে জনমনে স্বস্তি নেমে এসেছে এবং নির্বাচন অনুষ্ঠিত হওয়া নিয়ে সকল ধোঁয়াশা কেটে গেছে। কেননা একটি মহল নির্বাচনের তফসিল পিছিয়ে দেয়ার জন্য প্রত্যক্ষ ও পরোক্ষভাবে নির্বাচন কমিশনারের ওপর অন্যায্য চাপ সৃষ্টি করে দেশকে এক অনিশ্চয়তার মধ্যে নিয়ে যাওয়ার পাঁয়তারা চালিয়েছিল। নির্বাচন যে কোন দেশেরই গণতান্ত্রিক সংস্কৃতির অংশ। গণতান্ত্রিক রাষ্ট্র ব্যবস্থায় সুনির্দিষ্ট সময়ের ভেতর জাতীয় সংসদ নির্বাচন অনুষ্ঠানের সাংবিধানিক বাধ্যবাধকতা রয়েছে। সময়ের কাজ সময়ে না করলে নানা প্রশ্ন ও শঙ্কার জন্ম হয়। একটি মহলের দুরভিসন্ধি ছিল দেশে সাংবিধানিক শূন্যতা সৃষ্টি করা। ফলে ঘোলা পানিতে মাছ শিকারে তাদের সুবিধা হয়। কোন অশুভ শক্তি যাতে বেআইনীভাবে ক্ষমতা দখল না করতে পারে সেটির জন্য সংসদ নির্বাচন অনুষ্ঠিত হওয়া অতীব জরুরী। নির্বাচিত সংসদ সদস্যরাই হবেন সমগ্র দেশবাসীর নির্বাচিত প্রতিনিধি এবং সংখ্যাগরিষ্ঠ রাজনৈতিক দলই সরকার গঠন করে দেশ পরিচালনা করবে। সংসদে বিরোধী দলও তাদের ভূমিকা যথাযথভাবে পালন করবে। এটাই বিধি। এখন নির্বাচনের তফসিল ঘোষণার ফলে নির্বাচনমুখী দলগুলো তাদের নির্বাচনী প্রস্তুতি গ্রহণ করার সুযোগ পাবে। তফসিল ঘোষণা মানেই নির্বাচনের কাজ আনুষ্ঠানিকভাবে শুরু হওয়া। নির্বাচন কমিশন নির্বাচন অনুষ্ঠানের যাবতীয় কর্মযজ্ঞ পরিচালনা করবে। অপরপক্ষে নির্বাচনে অংশগ্রহণকারী দলসমূহও জনসমর্থন আদায়ের জন্য তাদের নীতিমালা ও অঙ্গীকার দেশবাসীর কাছে তুলে ধরবে। এই সঙ্গে রয়েছে প্রার্থী মনোনয়ন, নির্বাচন কমিশনে মনোনয়নপত্র জমাদান, প্রয়োজনে কারও প্রার্থীপদ বা মনোনয়নপত্র প্রত্যাহারের সুযোগ, যোগ্য প্রার্থীর নির্বাচনী প্রতীক প্রাপ্তি এবং সবশেষে চূড়ান্ত নির্বাচনে অংশগ্রহণ বা ভোটাভুটি।